钦定古今图书集成/明伦汇编/官常典/第627卷 > 曾植
## 钦定古今图书集成/明伦汇编/官常典/第627卷 > 曾植

按《临江府志》：“植字季培，峡江人。少游邹元标之门，入
南雍，翰林学士黄道周以贤才荐，授泉州海防同知。
泉滨海，番舶鳞集，例供馈数千金，悉却不受，商人德
之。尤善决狱，七邑中告理者皆诣之。有武弁秦士汇
犯法，将刑，奇其貌，释之。后有寇过仙游，僭称王，植奉
命督兵讨之，至则相率乞降，乃知僭号者即士汇也。”
以功陞参议，寻召为光禄少卿，不赴，归。自称“霞石老
人。”